Oorledene kry e-tol-rekeningŉ Man wat in Oktober 2012 oorlede is, het ŉ SMS van die Suid-Afrikaanse Nasionale Padagentskap (Sanral) gekry om te sê hy het uitstaande e-tolgelde, berig Beeld. “Ek het nie geweet of ek moet lag of huil toe ek die SMS (op 30 Desember) kry nie. My pa het twee jaar voor sy dood die laaste keer ŉ motor in sy naam geregistreer gehad,” het Louis Tyler-Scott, seun van die oorledene, aan Beeld gesê. Talle mense het ook hulle besware oor Sanral se e-tol-aanmanings op Facebook te kenne gegee. Een persoon sê haar ma het ŉ SMS gekry dat sy Sanral R380 skuld ondanks die feit dat sy in Limpopo woon en nie ŉ motor besit nie. Volgens Beeld het ŉ ander vrou, Adri Fourie, ŉ e-pos ontvang dat sy R204 skuld. Fourie het op Sanral se webtuiste probeer vasstel waar hulle aan die bedrag kom en gesien ŉ Nissan Xtrail, waarvan die voorste nommerplaat dieselfde registrasienommer as haar Volkswagen Golf het, by die tolhekke afgeneem is. Fourie sê sy het hierna ŉ e-pos aan Sanral gestuur en verduidelik dit is nie sy wat die pad gebruik het nie. “Sanral het my laat weet ek moet dit bewys. Ek weier.” Die Saturday Star berig intussen dat die Bondgenootskap Teen Stedelike Tol (Outa) besig is om ŉ dossier saam te stel van probleme met die e-tolstelsel waarna dit aan die openbare beskemer oorhandig sal word. Vusi Mona, woordvoerder van Sanral, het padgebruikers intussen versoek om eerder Sanral se inbelsentrum te kontak in plaas van koerante. “Enigiemand wat twyfel oor ons bekwaamheid hoef net na ons nasionale paaie te kyk. Om te herhaal wat president Jacob Zuma gesê het…hierdie is nie Malawi nie.”